b'\n_START_ARTICLE_\nEnhelejci\n_START_PARAGRAPH_\nEnhelejci ali Sesareti (gr\xc5\xa1ko: \xe1\xbc\x98\xce\xb3\xcf\x87\xce\xb5\xce\xbb\xce\xb5\xe1\xbf\x96\xcf\x82 [Enheleis], \xce\xa3\xce\xb5\xcf\x83\xce\xb1\xcf\x81\xce\xae\xce\xb8\xce\xb9\xce\xbf\xce\xb9 [Sesar\xc3\xa9tioi]), ilirsko pleme, ki je \xc5\xbeivelo na podro\xc4\x8dju Boke Kotorske_NEWLINE_v dana\xc5\xa1nji \xc4\x8crni Gori in vzhodno od nje do mesta Dra\xc4\x8da v dana\xc5\xa1nji Albaniji. Ena od hipotez trdi, da so pred tem \xc5\xbeiveli okoli Ohridskega jezera,  najbolj verjetno severno od Tavlantov.\n_START_SECTION_\nMitologija\n_START_PARAGRAPH_\nEnhelejci so v gr\xc5\xa1ki mitologiji povezani s Kadmom in Harmonijo, priseljencema iz gr\xc5\xa1kih Teb._NEWLINE_\xc5\xa0tefan Bizantinec, ki se sklicuje na Filona, pravi, da se je Kadem z volovsko vprego pripeljal  med Enhelejce v Budvo, da bi jim na ukaz prero\xc4\x8di\xc5\xa1\xc4\x8da pomagal v vojni proti "pravim" Ilirom (Illyri proprie dicti), ki so \xc5\xbeiveli vzhodno od Neretve. Postal je njihov vodja, po zmagi nad nasprotnimi plemeni pa so ga Enhelejci izbrali za svojega kralja._NEWLINE_Kadem je imel sina Ilirija, ki je zavladal vsem ilirskim plemenom in jim dal svoje ime.\n_START_SECTION_\nIme\n_START_PARAGRAPH_\nIme Enhelejcev je povezano z gr\xc5\xa1ko besedo za jeguljo in se lahko navezuje na njihovo ukvarjanje z robolovom ali na kult ka\xc4\x8de, ki so ga gojili Iliri. Po legendi sta se Kadem in Harmonija po prenehanju vladanja v Iliriji pretvorila v ka\xc4\x8di, da bi \xc4\x8duvala svoja grobova._NEWLINE_Ostanki poganskih kultov, vezanih na ilirsko izro\xc4\x8dilo, so \xc5\xa1e vedno \xc5\xbeivi v primorskem delu \xc4\x8crne Gore, kjer je greh ubiti ka\xc4\x8di podobnega ku\xc5\xa1\xc4\x8darja blavorja, ki kot za\xc5\xa1\xc4\x8ditnik hi\xc5\xa1e \xc5\xbeivi pod hi\xc5\xa1nim pragom.\n_START_SECTION_\nEnheleja\n_START_PARAGRAPH_\nEnheleja (latinsko: Encheleae, gr\xc5\xa1ko: \xe1\xbc\x98\xce\xb3\xcf\x87\xce\xad\xce\xbb\xce\xb9\xce\xbf\xce\xb9/\xe1\xbc\x98\xce\xb3\xcf\x87\xce\xb5\xce\xbb\xce\xb5\xe1\xbf\x96\xcf\x82 [Enhelioi/Enheleis], [alban\xc5\xa1\xc4\x8dina|albansko]: Enkelenj\xc3\xabt) je ime pokrajine okoli Ohridskega jezera v dana\xc5\xa1nji Makedoniji in Albaniji, v kateri so v 8. in 7. stoletju pr. n. \xc5\xa1t. \xc5\xbeiveli Enhelejci. Pre\xc5\xbeivljali so se z ribolovom v Ohridskem jezeru in trgovanjem z gr\xc5\xa1kimi proizvodi, ki so jih odkrili na ve\xc4\x8d arheolo\xc5\xa1kih najdi\xc5\xa1\xc4\x8dih._NEWLINE_Enhelejci so se za oblast v pokrajini pogosto vojskovali z Makedonci, ki so \xc5\xbeiveli vzhodno od njih. Jugozahodno od njih so \xc5\xbeiveli ilirski Tavlanti, severno Dardanci, ju\xc5\xbeno pa helenizirani Dasareti.  Po zmagi Makedoncev so se na osvojeno ozemlje naselili Dasareti._NEWLINE_Psevdo-Skilasov Peripel iz 4. stoletja pr. n. \xc5\xa1t. omenja Enhelejce kot ilirsko pleme z jadranske obale v sedanji \xc4\x8crni Gori. Njihov pojav na jadranski obali kak\xc5\xa1nih tristo let kasneje, bi lahko bil posledica vdora Dasaretov na njihovo ozemlje v Enheleji.\n_START_SECTION_\nEnhelejsko kraljestvo\n_START_PARAGRAPH_\nV ju\xc5\xbeni Iliriji so nastale dr\xc5\xbeave prej kot v njenih drugih delih. Iz anti\xc4\x8dnih virov je razvidno, da so prvo dr\xc5\xbeavo imeli prav Enhelejci. Dr\xc5\xbeava je bila na vi\xc5\xa1ku na prelomu med 8. in 7. stoletjem pr. n. \xc5\xa1t., v 6. stoletju pr. n. \xc5\xa1t. pa je za\xc4\x8dela njena mo\xc4\x8d upadati._NEWLINE_Enhelejci so se pogosto vojskovali s severnimi Grki. Pisni gr\xc5\xa1ki viri, na primer Herodot, trdijo, da je enhelejska vojska napadla tempelj v Delfih in celo anti\xc4\x8dne Tebe.'